OBH 3923/1999., OBH 5667/1999. 
Az állampolgári jogok országgyűlési biztosának jelentése
Előadó: dr.Déry Kinga

Az eljárás megindulása

Az Országgyűlési Biztos Hivatalához
1. egy Szabolcs-Szatmár-Bereg megyei hivatásos nevelőszülő, és
2. három, Szabolcs-Szatmár-Bereg megyei - hivatásos nevelőszülő nevelésében álló - gyermek nyújtott be panaszt. A négy panaszos sérelmezte a Szabolcs-Szatmár-Bereg-Megyei Önkormányzat Gyermekvédelmi Szakszolgálati Intézetének határozatát, mely a megyében megszüntette a hivatásos nevelőszülői állományt.

Az ügyben az Alkotmány 2.§ (1) bekezdésében deklarált jogbiztonságból fakadó tisztességes eljáráshoz, és a 67.§ (1) bekezdésében megállapított gyermeki jogok sérelmének gyanúja miatt az állampolgári jogok országgyűlési biztosáról szóló 1993. évi LIX. törvény 16.§ (1) bekezdése alapján vizsgálatot indítottam.

A vizsgálat során a sérelmezett kérdésben a Szabolcs-Szatmár-Bereg Megyei Önkormányzat Gyermekvédelmi Szakszolgálatának Intézetéhez fordultam, mely szerv a kért tájékoztatást maradéktalanul a rendelkezésemre bocsájtotta.

A megállapított tényállás

	A Szabolcs-Szatmár-Bereg-Megyei Közgyűlés 1/1998.számú határozatában gazdasági megszorító intézkedésként a szakszolgálati intézetben 43 fős dolgozói létszámleépítését rendelt el. A határozatban foglaltak nyomán a Szabolcs-Szatmár-Bereg-Megyei Önkormányzat Gyermekvédelmi Szakszolgálatának Intézete az 1998.április 15.napján kelt, 33-31/1998.számú határozatával megszüntette a megyében a 33 főből álló hivatásos nevelőszülői állományt. A szakszolgálati intézet döntése a megyében 139 gyermeket érintett.

1. A panaszosok egyike a megyében (Mátészalkán) hivatásos nevelőszülőként dolgozott, az ő jogviszonya - az 1998. május 15. napjától számított felmentési időt figyelembevéve – 1999. január 15. napjával szűnt meg. A hivatásos nevelőszülői jogviszony megszüntetésének időpontjában a panaszos-nevelőszülő gondozásában három gyermek volt, akikhez ragaszkodott ugyan, de hagyományos nevelőszülői gondozásukat nem állt módjában vállalni. A Nyíregyházi Munkaügyi Bíróság tájékoztatása alapján a Szabolcs-Szatmár-Bereg Megyei Önkormányzat Gyermekvédelmi Szakszolgálati Intézete ellen munkaviszony megszüntetése tárgyában bírósági eljárás van folyamatban.

2. A három gyermek-panaszos részére a gyermekvédelmi szakszolgálati intézet kezdeményezésére az illetékes elsőfokú gyámhivatalok kijelölték az új gondozási helyeket: Kisvárda Város Gyámhivatala a 235-19/1999.VIII.számon, 1999. július 22. napján kelt határozatával kk. R.I. átmeneti nevelési helyéül a Baktalórántházi Gyermek- és Ifjúsági Otthont, Csenger Város Gyámhivatala a 93-15/1999. számú, 1999. július 27. napján kelt határozatával kk. V.A. tartós nevelésére a Cégénydányádi Gyermek- és Ifjúsági Otthont, míg Nyíregyháza Város Gyámhivatal a 28794-9/1999. VII. számú határozatával a kk. N.G. átmeneti nevelésére a Mátészalkai Gyermek- és Ifjúsági Otthont jelölte ki. A Szabolcs-Szatmár-Bereg Megyei Önkormányzat Gyermekvédelmi Szakszolgálatának Intézete a nevelőszülővel kötött megállapodást 1999. július 30. napján felbontotta, és két alkalommal is megkísérelte a szakszolgálati határozat végrehajtását (a gyermekek új gondozási helyre történő szállítását), mindkét alkalommal eredménytelenül. Kk. V.A. és a kk. R.I. az illetékes elsőfokú, gondozási helyet kijelölő gyámhivatali határozatok ellen fellebezést nyújtottak be. A Szabolcs-Szatmár-Bereg Megyei Közigazgatási Hivatal Megyei Gyámhivatala az 1999. november 1. napján kelt, 21083/13/1999. számú, és az 1999. november 4. napján kelt 21.122/10/1999. számú határozataival mindkét kk. gyermeket a Mátészalkai Gyermek- és Ifjúsági Otthonban helyezte el.

Az ügy jogszabályi háttere

A gyermekek védelméről és a gyámügyi igazgatásról szóló 1997. Évi XXXI. Törvény

2. § (1) A gyermekek védelmét ellátó helyi önkormányzatok, gyámhivatalok, bíróságok, rendôrség, ügyészség, más szervezetek és személyek e törvény alkalmazása során a gyermek mindenekfelett álló érdekét figyelembe véve, törvényben elismert jogaikat biztosítva járnak el.
(2) Az (1) bekezdésben foglaltak szerint eljáró szervezetek és személyek tevékenységük során együttműködnek a családdal és - jogszabályban meghatározottak szerint - elôsegítik a gyermek családban történô nevelkedését.

6. § (1) A gyermeknek joga van a testi, értelmi, érzelmi és erkölcsi fejlôdését, jólétét biztosító saját családi környezetében történô nevelkedéshez.

7. § (1) A gyermek szüleitől vagy más hozzátartozóitól csak saját érdekében, törvényben meghatározott esetekben és módon választható el. A gyermeket kizárólag anyagi okból fennálló veszélyeztetettség miatt nem szabad családjától elválasztani.

11. §. (2) A gyermek alkotmányos jogainak védelmét az állampolgári jogok országgyűlési biztosa (a továbbiakban: biztos) a maga sajátos eszközeivel segíti, és ennek során
a)	a biztos feladata, hogy a gyermek alkotmányos jogait érintô - tudomására jutott - visszaéléseket kivizsgálja, és orvoslásuk érdekében általános vagy egyedi intézkedéseket kezdeményezzen,

53. § (6) Az otthont nyújtó ellátást
a) a nevelôszülô a fenntartó támogatásával, ha ez nem lehetséges,
b) a gyermekotthon, vagy
c) más bentlakásos intézmény a területi gyermekvédelmi szakszolgálat közreműködésével biztosítja.

Az érintett alkotmányos jogok

A MAGYAR KÖZTÁRSASÁG ALKOTMÁNYÁRÓL szóló 1949. Évi XX. törvény

67. § (1) A Magyar Köztársaságban minden gyermeknek joga van a családja, az állam és a társadalom részérôl arra a védelemre és gondoskodásra, amely a megfelelô testi, szellemi és erkölcsi fejlôdéséhez szükséges.

A vizsgálat megállapításai

I. A Szabolcs-Szatmár-Bereg Megyei Önkormányzat Közgyűlésének a 43 személy leépítéséről szóló határozata nem hatósági, és nem is közszolgáltatói, hanem munkáltatói jogkörben született. Ennélfogva az állampolgári jogok országgyűlési biztosáról szóló 1993. évi LIX. törvény 16.§-a nem biztosít hatáskört a közgyűlés határozatának érdemi vizsgálatára.

II. A Szabolcs-Szatmár-Bereg Megyei Önkormányzat Gyermekvédelmi Szakszolgálati Intézetének határozatának vizsgálata nyomán az alábbiakat állapítottam meg.
A Szabolcs-Szatmár-Bereg Megyei Önkormányzat Gyermekvédelmi Szakszolgálati Intézete a Szabolcs-Szatmár-Bereg Megyei Önkormányzat Közgyűlésének munkáltatói jogkörben hozott, létszámleépítő határozatát úgy hajtotta végre, hogy a 43 leépítendő személyből 33 hivatásos nevelőszülőt bocsátott el, lényegében megszüntetve ezzel a megyei hivatásos nevelőszülői állományt. A hivatásos nevelőszülői állomány megszüntetésének és megszűnésének veszélyére  korábban több alkalommal is felhívtam a figyelmet (a 8961/1996.-os, az 548/1999.-es, és a 649/1999.-es számú jelentésekben).

1. A hivatásos nevelőszülő által benyújtott panasz tekintetében az állampolgári jogok országgyűlési biztosáról szóló 1993. évi LIX. törvény 29.§ (1) f) pontja az országgyűlési biztos hatásköréből kiemeli a bíróság előtt folyamatban lévő vagy a bíróság által jogerősen lezárt ügyek vizsgálatát. Lévén, hogy a hivatásos nevelőszülői státusz megszüntetése tárgyában a Nyíregyházi Munaügyi Bíróságon eljárás folyik a gyermekvédelmi szakszolgálatnak a hivatásos nevelőszülők munkaviszonyát megszüntető intézkedésének tárgyában a hivatásos nevelőszülők esetlegesen sérült alkotmányos jogait nem állt módomban vizsgálni.

2. Azzal, hogy a gyermekjóléti szakszolgálat intézete megszüntette a hivatásos nevelőszülői állományt, döntés elé állította a korábbi hivatásos nevelőszülőket: vagy vállalják továbbra is hagyományos nevelőszülőként a gyermekek gondozását vagy pedig lemondanak róluk. A szolgálati évektől eleső (nem közalkalmazott) hagyományos nevelőszülői státuszt nem vállalók gondozásában lévő gyermekeket ezután az illetékes gyámhivatalok vagy másik nevelőszülőnél, vagy pedig gyermekotthonokban, bentlakásos intézményekben helyeznek el. Akkor, ha a hivatásos nevelőszülő a hagyományos nevelőszülőkénti gondozást (saját nyugdíjas éveire gondolva)  nem vállalja a továbbiakban, az egy nevelőszülőnél 10-15 évet is eltöltő és felnövekvő gyermek új környezetbe, más nevelőszülőhöz esetleg intézeti nevelésbe kerül.
A gyermekek védelméről és a gyámügyi igazgatásról szóló 1993. évi XXXI. törvény 53.§(6) bekezdése az ideiglenes hatállyal elhelyezett, az átmeneti és tartós nevelésbe vett gyermekek esetében az otthont nyújtó ellátások körében elsőként emeli ki a nevelőszülőnél való elhelyezés lehetőségét. A hivatásos nevelőszülői állomány megszüntetése azonban jelentősen csökkenti a törvényben foglalt szándék megvalósíthatóságát. A gyermekek védelméről és a gyámügyi igazgatásról szóló törvény 2.§ (2) bekezdése és a 6.§ (1) bekezdése is elvi szinten alapvető fontosságúnak tartja a gyermek családban való nevelését. Az idézett törvény 7.§ (1) bekezdése arra is kitér, hogy a gyermeket kizárólag anyagi okból fennálló veszélyeztetettség miatt nem szabad családjától elválasztani.
Figyelemmel a gyermek különösen kiszolgáltatott és védtelen helyzetére különös hangsúlyt kell fektetni jogai feltétlen érvényesülésének biztosítására. (E célt szolgálja többek között az állampolgári jogok országgyűlési biztosának fellépési lehetősége is a gyermekek védelméről szóló törvény 11.§ (2) bekezdése alapján.) Nem szolgálja a gyermek testi, szellemi és erkölcsi fejlődését az, hogy a gondozását ellátó nevelőszülőtől elszakad és a két ellátási forma között bárminemű átmeneti idő vagy felkészítés nélkül gyermekotthonba, vagy bentlakásos intézménybe kerül. A gyermek elveszti a gyökereit, és az addig a nevelőszülői-családi környezetben kialakult biztonságérzetét is.
Azzal, hogy a Szabolcs-Szatmár-Bereg Megyei Önkormányzat Gyermekvédelmi Szakszolgálati Intézete a megyei közgyűlés által elrendelt létszámleépítést kizárólag a hivatásos nevelőszülői állományra alkalmazta az Alkotmányban rögzített gyermeki jogok sérelmét idézte elő.
Vizsgálatom eredményeképpen megállapítom, hogy a Szabolcs-Szatmár-Bereg Megyei Önkormányzat Gyermekvédelmi Szakszolgálati Intézetének a 33-31/1998. számú, a hivatásos nevelőszülői állomány megszüntetéséről szóló határozatában foglaltak  az Alkotmány 67. § (1) bekezdésében deklarált gyermeki jogokkal kapcsolatban visszásságot okoztak.

Ajánlások

Az állampolgári jogok országgyűlési bztosáról szóló 1993. Évi LIX. törvény 20.§ (1) bekezdése alapján a következő ajánlásokat teszem:

1.	Kérem a Szociális és Családügyi Minisztert, hogy
- ágazati irányító jogkörében vizsgálja meg annak a lehetőségét, hogy az egy egész megyét érintő kedvezőtlen döntés miképpen orvosolható.
- nyújtson tájékoztatást arról, hogy a vizsgált megyén kívül az országban történt-e ilyen méretű, a gyermekek jogait súlyosan veszélyezetető létszámleépítés a hivatásos nevelőszülők körében.
2.	Kérem, hogy a Szabolcs-Szatmár-Bereg Megyei Önkormányzat Közgyűlése vizsgálja meg, hogy a kérdéses 43 személy létszámleépítését a gyermekvédelmi szakszolgálati intézetben a hivatásos nevelőszülői állomány megszüntetése nélkül hogyan lehetne egyéb módon végrehajtani.

Kérem a Miniszter Urat, és a Közgyűlés Elnökét, hogy álláspontjáról, illetve inzézkedéséről  30 napon belül tájékoztatni szíveskedjék.

Budapest, 2000. február 24.

Gönczöl Katalin